Manchester-marathon ook daarmee heen | Netwerk24
15 Julie 2020 14:21
Mo Farah tydens die Manchester-halfmarathon in 2018. Foto: Getty Images
Die Manchester-marathon, wat vir 11 Oktober geskeduleer was nadat dit aanvanklik op 5 April sou plaasvind, sou na verwagting 26 000 deelnemers gelok het, wat 'n nuwe roete deur die middestad sou aanpak.
"Ons verstaan dat ons hardlopers baie ure bestee het in oefening en beplanning vir die wedlope en die onsekerheid dra net verder by tot die frustrasies," het Nick Rusling, hoof vir die marathon se reëlingskomitee, luidens 'n verklaring gesê.
"Ons het na al die opsies gekyk om die geleentheid in 2020 te hou, waar die veiligheid en welstand van ons hardlopers, ondersteuners en vrywilligers ons primêre fokus sou wees. Ons besluit om die wedlope te kanselleer beteken egter nou dat ons aandag na volgende jaar se wedloop op 11 April verskuif."
Organiseerders sê wel dat die moontlikheid van 'n virtuele wedloop, waar deelnemers in hul eie woonbuurt die afstand kan voltooi, oorweeg word.
Dié nuus volg 'n dag nadat die Chicago-marathon ook geskrap is, met die Londense wedloop wat tans die enigste van die sogenaamde Groot Ses is wat steeds aan 'n datum vanjaar vasklou.
Die Londen-marathon is tans nog geskeduleer vir 4 Oktober, maar as Manchester, wat 330 km van die Engelse hoofstad is, 'n wedloop as te riskant beskou, is die kans skraal dat Londense owerhede dit sal toelaat.
Verlede maand is die New York- en Berlyn-marathon, wat onderskeidelik vir 1 November en 27 September geskeduleer was (nadat dit aanvanklik uitgestel is), ook geskrap. – Sportredaksie
Meer oor: Manchesater-Marathon | Londen-Marathon | Atletiek | Marathon | Koronavirus | Padwedloop | Covid-19